Nõukogu otsus,

9. detsember 1999,

millega kehtestatakse ühenduse kodanikukaitsealane tegevusprogramm

(1999/847/EÜ)

EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artiklit 308,

võttes arvesse komisjoni ettepanekut, [1]

võttes arvesse Euroopa Parlamendi arvamust, [2]

võttes arvesse majandus- ja sotsiaalkomitee arvamust, [3]

võttes arvesse regioonide komitee arvamust [4]

ning arvestades, et:

(1) meetmeid, mida ühendus on alates 1985. aastast selles valdkonnas võtnud, tuleb liikmesriikide vahelise koostöö tugevdamiseks jätkata; selle koostöö aluseks on pärast 1987. aastat vastu võetud resolutsioonid [5] ja nõukogu 19. detsembri 1997. aasta otsus 98/22/EÜ, millega kehtestatakse ühenduse kodanikukaitsealane tegevusprogramm; [6]

(2) ühenduse üksikmeetmed programmi rakendamiseks aitavad kaitsta inimesi, keskkonda ja vara loodus- või tehnoloogiliste katastroofide korral ning suurendada teadlikkust inimtegevuse ja looduse vastastikustest suhetest, mis võimaldab tulevikus vältida paljusid õnnetusi, sealhulgas üleujutusi;

(3) komisjoni esitletud ühenduse keskkonna ja säästva arenguga seotud poliitiline tegevusprogramm [7] näeb ette, et ühenduse tegevust tuleb tõhustada eriti keskkonnaõnnetuste korral; sama programm näeb ette teadusuuringute ja tehnoloogiaarenduse arvestamist kõnealuses tegevuses;

(4) ühenduse tegevusprogramm aitab kaasa, et koostöö selles valdkonnas areneks veelgi tõhusamalt; programm peaks suuresti tuginema kogemustele, mis on selles valdkonnas juba olemas;

(5) subsidiaarsuse põhimõtte kohaselt toetab ja täiendab ühenduse koostöö siseriiklikku poliitikat kodanikukaitse alal, et muuta see tõhusamaks; kogemuste vahetamine ja vastastikune abi aitab vähendada inimohvreid, vigastusi, varalist ja majanduslikku kahju ning keskkonnakahjustusi kõikjal ühenduses ning muudab sotsiaalse ühtekuuluvuse ja solidaarsuse eesmärgid reaalsemaks;

(6) Euroopa Liidu isoleeritud ja kõige äärepoolsematel piirkondadel on nende geograafilisest asendist, topograafiast ning sotsiaalsetest ja majanduslikest asjaoludest tulenevad iseärasused, mille mõju on negatiivne, sest nad raskendavad tõsise ohu korral abi ja abivahendite kohaletoimetamist;

(7) ühenduse tegevusprogramm suurendab läbipaistvust ning koondab ja tugevdab mitmesugust tegevust asutamislepingu eesmärkide saavutamiseks;

(8) meetmed, mille eesmärk on välistada ohud ja kahju tekitamine ning teavitada ja ette valmistada neid, kes vastutavad kodanikukaitse eest liikmesriikides ning tegutsevad selles valdkonnas, on tähtsad ning suurendavad õnnetusteks valmisoleku astet; samuti on tähtis võtta ühenduse tasandil meetmeid, et täiustada õnnetustele reageerimise ja õnnetusejärgse viivitamatu taastusabi võtteid ja viise;

(9) samuti on tähtis võtta üldsusele suunatud meetmeid, et aidata Euroopa kodanikel end tõhusamalt kaitsta;

(10) kodanikukaitsega tegelev liikmesriikide korrespondentide alaline võrgustik on endiselt aktiivne kodanikukaitsealastes küsimustes;

(11) käesoleva otsuse rakendamiseks vajalikud meetmed tuleb vastu võtta vastavalt nõukogu 28. juuni 1999. aasta otsusele 1999/468/EÜ, millega kehtestatakse komisjoni rakendusvolituste kasutamise menetlused; [8]

(12) käesoleva otsuse sätted asendavad alates 1. jaanuarist 2000 otsusega 98/22/EÜ sätestatud tegevusprogrammi, mille kehtivusaeg lõpeb 31. detsembril 1999;

(13) Euroopa Parlamendi, nõukogu ja komisjoni 6. mai 1999. aasta eelarvedistsipliini ja eelarvemenetluse täiustamist käsitleva institutsioonidevahelise kokkuleppe [9] punktis 34 määratletud võrdlussumma on lisatud käesolevasse otsusesse kogu programmi kehtivuse ajaks, ilma et see piiraks seejuures eelarvepädevate institutsioonide asutamislepingus määratletud volitusi;

(14) asutamislepingus ei nähta käesoleva otsuse vastuvõtmiseks ette muid volitusi peale artiklis 308 sätestatute,

ON VASTU VÕTNUD KÄESOLEVA OTSUSE:

Artikkel 1

1. Käesolevaga kehtestatakse ühenduse tegevusprogramm kodanikukaitse valdkonnas (edaspidi "programm") ajavahemikuks 1. jaanuarist 2000 kuni 31. detsembrini 2004.

2. Käesoleva programmi eesmärk on toetada ja täiendada liikmesriikide jõupingutusi riiklikul, piirkondlikul ja kohalikul tasandil, et kaitsta inimesi, vara ja keskkonda loodus- ja tehnoloogiliste katastroofide korral, ilma et see piiraks liikmesriikide omavahelist pädevuse jaotust. Samuti on eesmärgiks soodustada kõnealuses valdkonnas liikmesriikide vahelist koostööd, kogemuste vahetamist ja vastastikust abistamist.

3. Käesolev programm ei hõlma meetmeid, mille eesmärk on liikmesriikide õigus- või haldusnormide ühtlustamine või liikmesriikide riikliku valmisoleku korraldamine.

Artikkel 2

1. Komisjon rakendab käesoleva programmi alusel võetavad meetmed.

2. Käesoleva programmi rakendamiseks võetakse artikli 4 lõikega 2 ette nähtud korras vastu kolme aasta programm, mis vaadatakse läbi igal aastal.

3. Programmi rakendamise lähtesumma on 7,5 miljonit eurot.

Eelarvepädev asutus kinnitab iga-aastased eraldised finantsperspektiivi piires.

4. Käesoleva programmi alusel võetavad meetmed ja ühenduse osamaksuga seotud rahastamiskord on esitatud lisas.

Artikkel 3

1. Käesoleva programmi rakendamise kava sisaldab võetavaid üksikmeetmeid.

2. Üksikmeetmed valitakse välja eelkõige järgmiste kriteeriumide põhjal:

a) need aitavad loodus- ja tehnoloogiliste katastroofide korral vältida ohte ja kahju inimestele, varale ja seeläbi ka keskkonnale;

b) need aitavad tõsta liikmesriikides kodanikukaitsega tegelevate isikute valmisolekut, et suurendada nende reageerimisvõimet hädaolukordades;

c) need aitavad avastada ja uurida katastroofide põhjusi;

d) need aitavad täiustada prognoosimisvahendeid ja -meetodeid ning õnnetustele reageerimise ja õnnetusejärgse taastusabi võtteid ja viise;

e) need aitavad kaasa üldsuse teavitamisele, teadmiste ja teadlikkuse suurendamisele, et kodanikud saaksid end tõhusamalt kaitsta.

3. Kõik üksikmeetmed rakendatakse tihedas koostöös liikmesriikidega.

4. Vajaduse korral peaksid käesoleva programmi alusel võetavad meetmed aitama:

- integreerida kodanikukaitse eesmärgid ühenduse ja liikmesriikide muusse poliitikasse ja muudesse meetmetesse, millega kaasneb eelkõige riskianalüüs ettevõtete ja meetmete mõju hindamisel,

- kooskõlastada käesolevat programmi muude ühenduse meetmetega.

5. Iga meetme puhul võetakse arvesse ühenduse ja riiklike teadusuuringute tulemusi asjakohastes valdkondades.

Artikkel 4

1. Komisjoni abistab komitee.

2. Kui viidatakse käesolevale lõikele, kohaldatakse otsuse 1999/468/EÜ artikleid 4 ja 7.

Otsuse 1999/468/EÜ artikli 4 lõikes 3 sätestatud tähtajaks kehtestatakse kolm kuud.

3. Komitee võtab vastu oma töökorra.

Artikkel 5

Komisjon annab käesoleva programmi rakendamisele vahehinnangu, hindab selle rakendamist enne selle lõppu ning esitab aruande Euroopa Parlamendile ja nõukogule vastavalt 30. septembriks 2002 ja 31. märtsiks 2004.

Artikkel 6

Käesolevat otsust kohaldatakse alates 1. jaanuarist 2000.

Artikkel 7

Käesolev otsus on adresseeritud liikmesriikidele.

Brüssel, 9. detsember 1999

Nõukogu nimel

eesistuja

O. Heinonen

[1] EÜT C 28, 3.2.1999, lk 29.

[2] EÜT C 279, 1.10.1999, lk 210.

[3] EÜT C 169, 16.6.1999, lk 14.

[4] EÜT C 293, 13.10.1999, lk 53.

[5] EÜT C 176, 4.7.1987, lk 1; EÜT C 44, 23.2.1989, lk 3; EÜT C 315, 14.12.1990, lk 1; EÜT C 313, 10.11.1994, lk 1.

[6] EÜT L 8, 14.1.1998, lk 20.

[7] EÜT C 138, 17.5.1993, lk 5.

[8] EÜT L 184, 17.7.1999, lk 23.

[9] EÜT C 172, 18.6.1999, lk 1.

--------------------------------------------------

LISA

Meede | Rahastamine |

A.Suurprojektid üldistes huvides

Suurprojektid kõigi liikmesriikide või mitme liikmesriigi üldistes huvides, mis hõlmavad protsesse, mis aitavad tõsta kodanikukaitse suutlikkust katastroofide korral teatavates olulistes aspektides, nagu näiteks: ennetus,valmisolek,reageerimine,õnnetusejärgne taastusabi,katastroofide põhjuste väljaselgitamine ja uurimine (riskide ja nõrkade kohtade analüüs),katastroofide sotsiaalmajanduslike mõjude analüüs,prognoosivahendite ja -meetodite täiustamine. | Ühenduse maksimaalne rahaline toetus: 75 % iga meetme kogukuludest. |

B.Koolitus

1.Töörühmad ja kursused

Töörühmade ja koolituskursuste korraldamine, millest võtavad osa asjatundjad, tehnikaspetsialistid ja tehnikud liikmesriikidest ning mis võimaldavad igal erialal vahetada kogemusi konkreetsete meetodite, võtete ja vahendite üle peetavate arutelude vormis, eesmärgiga: tõsta valmisolekuastet,luua tingimused inimvõrgustiku sisseseadmiseks, mis võimaldab eriolukorras tõhusamat operatiivkoostööd liikmesriikide vahel. | Ühenduse maksimaalne rahaline toetus: 75 % meetme kogukuludest; toetuse ülemmäär on 75000 eurot meetme kohta. |

2.Ekspertide ja tehnikute vahetamine

Ekspertide lähetuste korraldamine teiste liikmesriikide päästeteenistustesse või muudesse asjaomastesse asutustesse, et luua ekspertidele võimalus omandada kogemusi, hinnata eri võtteid või tutvuda muudes päästeteenistustes või asjaomastes asutustes kasutusele võetud lähenemisviisidega. Liikmesriikide ekspertide, spetsialistide ja tehnikute vahetamise korraldamine, mis võimaldab teha lühikesi koolituskursusi või nendest osa võtta. | Maksimaalselt 75 % ekspertide lähetus- ja elamiskuludest ning 100 % süsteemi koordineerimise kuludest. |

3.Õppused

Õppused kavandatakse selleks, et võrrelda meetodeid, hoogustada koostööd liikmesriikide vahel ning toetada riiklike kodanikukaitseteenistuste koostöö arendamist, eesmärgiga suurendada muu hulgas reageerimise tõhusust ja kiirust eriolukorras. | Ühenduse maksimaalne rahaline toetus: 50 % teiste liikmesriikide vaatlejate osalemiskuludest ning sellega seotud töörühmade korraldamise, õppuse ettevalmistamise, lõpparuande koostamise jms kuludest. |

C.Muud meetmed

1.Katseprojektid

Projektid, mis on kavandatud reageerimissuutlikkuse ja -kiiruse tõstmiseks kriisi algetapil liikmesriikide eri piirkondades. Need projektid on suunatud peamiselt vahendite, töövõtete ja menetluste täiustamisele ka isoleeritud ja kõige äärepoolsemates piirkondades või saartel. Nende ulatus ja sisu peaks huvi pakkuma kõikidele liikmesriikidele või mitmele liikmesriigile ning neid on kavas rakendamise eesmärgil maksimaalselt levitada ja tutvustada kõikjal Euroopa Liidus. Kõige rohkem tuleks ergutada riikidevahelisi projekte. | Ühenduse maksimaalne rahaline toetus: 50 % iga katseprojekti kogukuludest; toetuse ülemmäär on 200000 eurot. |

2.Tugimeetmed

Tugimeetmed, näiteks ettevalmistustöö seoses uute alade või üksikute järelmeetmetega muude projektide, töörühmade või õppuste jaoks. | Ühenduse maksimaalne rahaline toetus: 50 % meetme kogukuludest; toetuse ülemmäär on 30000 eurot meetme kohta. |

3.Konverentsid ja üritused

Konverentsid ja muud kodanikukaitseüritused, millest võtab osa mitu liikmesriiki. | Ühenduse maksimaalne rahaline toetus: 30 % meetme kogukuludest; toetuse ülemmäär on 50000 eurot meetme kohta. |

4.Teave

— Meetmed, mis võimaldavad täiustada üldsuse teavitamist, haridust ja teadlikkust, et aidata kodanikel end tõhusamalt kaitsta ükskõik millises ühenduse osas ning aidata kaasa kodanike ohutusele kõikjal ühenduses | Ühenduse maksimaalne rahaline toetus: 75 % iga meetme kogukuludest. |

— Teabe ja trükiste levitamine ning näidismaterjali valmistamine ühenduse koostöö kohta kodanikukaitse valdkonnas. | Ühenduse rahaline toetus: 100 % kuludest. |

5.Muud meetmed

Muud meetmed, mille eesmärk on kodanikukaitse alaste meetmete tulemuste parem hindamine, nagu näiteks statistika ja majandusanalüüsProgrammi hindamineMeetmetega seotud teabe ringlus asjaomaste liikmesriikide keeltes kõnealuste meetmete teemade kaupa. | Ühenduse rahaline toetus: 100 % kuludest. |

D.Ekspertide mobiliseerimine

Ekspertide mobiliseerimine sekkumiseks häireolukorras, et tugevdada süsteemi, mille on loonud loodus- või tehnoloogiliste katastroofidega kokkupuutuva liikmesriigi või kolmanda riigi ametivõimud. | Ühenduse rahaline toetus: 100 % ekspertide lähetamise kuludest. |

--------------------------------------------------